PROVEDBENA ODLUKA KOMISIJE

оd 4. kolovoza 2017.

o objavi u Službenom listu Europske unije jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina

(Ribeiras do Morrazo (ZOZP))

(2017/C 255/13)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3,

budući da:

ODLUČILA JE:

Jedini članak

Jedinstveni dokument sastavljen u skladu s člankom 94. stavkom 1. točkom (d) Uredbe (EU) br. 1308/2013 i upućivanje na objavu specifikacije proizvoda za naziv „Ribeiras do Morrazo” (ZOZP) nalaze se u Prilogu ovoj Odluci.

U skladu s člankom 98. Uredbe (EU) br. 1308/2013 objava ove Odluke temelj je za podnošenje prigovora na zaštitu naziva iz prvog stavka ovog članka u roku od dva mjeseca od datuma objave u Službenom listu Europske unije.

(1) SL L 347, 20.12.2013., str. 671.

PRILOG

JEDINSTVENI DOKUMENT

„RIBEIRAS DO MORRAZO”

PGI-ES-02238

Datum zahtjeva: 24.11.2016.

1. Nazivi koje je potrebno upisati u registar

„Ribeiras do Morrazo”

2. Vrsta oznake zemljopisnog podrijetla

ZOZP – zaštićena oznaka zemljopisnog podrijetla

3. Kategorije proizvoda od grožđa i vina

1. Vino

4. Opis vina

Bijelo vino

Suho, svježe vino, nježno na nepcu, čisto i jasno, s posebnim okusom u kojem se razaznaju značajke sirovine od koje je napravljeno. Umjerene je alkoholne jačine, cvjetnog i voćnog okusa te dobre i uravnotežene kiselosti. Vrlo je intenzivnog okusa.

Opća analitička svojstva

Najmanja stvarna alkoholna jakost (u % volumnog udjela): 11,5 Najmanji ukupni udio kiselosti: 5 u gramima po litri, izraženo kao vinska kiselina Najveći udio hlapljivih kiselina (u miliekvivalentima po litri) 17,9 Najveći ukupni sadržaj sumporova dioksida (u miligramima po litri): 200

Crno vino

Suho, svježe vino, nježno na nepcu, čisto i jasno, s posebnim okusom u kojem se razaznaju značajke sirovine od koje je napravljeno. Umjerene je alkoholne jačine, cvjetnog i voćnog okusa te dobre i uravnotežene kiselosti. Vrlo tamne boje.

Opća analitička svojstva

Najmanja stvarna alkoholna jakost (u % volumnog udjela): 10 Najmanji ukupni udio kiselosti: 5 u gramima po litri, izraženo kao vinska kiselina Najveći udio hlapljivih kiselina (u miliekvivalentima po litri) 17,9 Najveći ukupni udio sumporova dioksida (u miligramima po litri): 150

5. Enološki postupci

(a) Osnovni enološki postupci

Postupak uzgoja

Grožđe se pri branju mora odlagati u kutije za grožđe ili druge posude koje odobri nadležno tijelo.

Poseban enološki postupak

Najveći urod pri proizvodnji vina mora biti 68 litara na 100 kg grožđa.

(b) Najveći urodi

Bijele sorte:

10 000 kg grožđa po hektaru

Bijele sorte:

68 hektolitara po hektaru

Crne sorte:

8 000 kilograma grožđa po hektaru

Crne sorte:

54,4 hektolitara po hektaru

6. Ograničeno područje

Tlo pogodno za proizvodnju vina, na visini nižoj od 300 metara, u općinama Bueu, Cangas, Marín, Moaña, Poio, Pontevedra, Redondela i Vilaboa, koje se sve nalaze u regiji Pontevedra u Autonomnoj zajednici Galiciji.

7. Glavne sorte vinove loze

Branco Lexitimo sinonim za: Albarin Blanco

Caiño tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro Tinto

Loureira

Souson

Treixadura

Torrontes

8. Opis povezanosti

Područje ima vlažnu oceansku klimu s 2 100 sunčanih sati godišnje, blagim temperaturama i uskim rasponom temperatura (od 7,3 °C do 25,7 °C) u dijelu godine kada grožđe raste, s visokim zimskim temperaturama gotovo bez mraza i količinom padalina od 1 300 do 1 800 mm. Područje štiti nekoliko planinskih formacija, zahvaljujući čemu je ljeti manja količina padalina. Zbog svega navedenog te zbog relativno visokih ljetnih temperatura visoka je razina evapotranspiracije. Stoga je u to doba godine izražena mediteranska klima s prosječnim temperaturama od oko 18 °C. Jasno je da to pogoduje uzgoju vina.

Riječ je o obalnom području, gdje se vinova loza uzgaja na brdovitom, zaštićenom tlu s blagim padinama i koje se gotovo uvijek nalazi na području nižem od 150 m nadmorske visine. Većina tla blago je kiselo i propusno, s nižim kapacitetom zadržavanja vode i ograničenim udjelom organske tvari u gornjem sloju. Tla su većinom stara, dovoljno duboka i dovoljno zagrijana suncem. Zbog toga su pogodna za uzgoj. Litološka podloga većinom se sastoji od granitih ogranaka iz hercinske orogeneze i blago preoblikovanih sedimentnih stijena. Zbog umjerenih količina grubog materijala tla su vrlo propusna i jednostavno se obrađuju. Najčešća je vrsta tla pješčana ilovača ili ilovača s laganom teksturom, dobrim isušivanjem i optimalnim prozračivanjem. Osim toga, ta su tla rahla i umjereno kisela, posebno na plitkim padinama. Zbog toga se na njima uzgaja grožđe visoke kvalitete.

Vina su svježa s uravnoteženom alkoholnom jakosti. Bijela su vina sjajnih zlaćanožutih tonova s izraženim cvjetnim i voćnim okusom. Na nepcu su lagana i svježa s dobrim aromatskim petencijalom i blagim citrusnim okusom na kraju. Boja crvenih vina srednje je jakosti, boje višnje s nijansama ljubičaste. Srednje su strukture i nježna na nepcu te imaju okus šumskog voća i blagi okus tanina na kraju.

U vinima se jasno odražavaju temperatura, padaline i poljoprivredni uvjeti. Tome treba pridodati i ljudske čimbenike, primjerice odabir odgovarajućih sorti (riječ je o autohtonim sortama prilagođenima okruženju), sadnja vinove loze na područjima izloženima suncu s toplim i propusnim tlima ili jedinstvenim karakteristikama, kao što su pješčana tla i dine ili granitne stijene, koje su karakteristične za to područje. Tradicionalnim metodama uzgoja i rezidbe nastoje se dobiti gusto posađeni vinogradi s vinovom lozom niskog rasta, kako bi bili više izloženi utjecajima s mora. Zahvaljujući svim navedenim uvjetima vina su uravnotežena i usklađena, izvrsnog okusa i dobro se skladište.

9. Osnovni dodatni uvjeti

Pravni okvir:

U nacionalnom zakonodavstvu

Vrsta dodatnog uvjeta:

Pakiranje na ograničenom području

Opis uvjeta:

Vina se moraju proizvoditi i puniti u boce na određenom zemljopisnom proizvodnom području. Prijevoz i punjenje u boce izvan proizvodnog područja mogu utjecati na kvalitetu vina, primjerice može doći do redukcijsko-oksidacijske reakcije, promjene temperature itd. Rizik se povećava s udaljenosti. Punjenje u boce na području podrijetla omogućuje očuvanje značajki i kvalitete proizvoda. Zbog toga i zbog iskustva i dubokog znanja lokalnih proizvođača o posebnim kvalitetama vina koje su stjecali godinama, vino se mora puniti u boce na području podrijetla. Tako se čuvaju fizičke, kemijske i organoleptičke karatkteristike tih vina.

Pravni okvir:

U nacionalnom zakonodavstvu

Vrsta dodatnog uvjeta:

Dodatne odredbe u pogledu označivanja

Opis uvjeta:

Na svim se bocama mora nalaziti etiketa s brojem, koju izdaje kontrolno tijelo i koja se lijepi u samoj vinariji. Na toj etiketi mora biti naveden logotip s oznakom zemljopisnog podrijetla iz Priloga II. specifikaciji proizvoda.

Poveznica na specifikaciju proizvoda

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf